Ten principió la temporada participando nel JGP 2008–09. Na primer prueba en Courchevel, Francia, quedó 5ᵘ tanto nel programa curtiu como nel programa llibre, llogrando la 4ª plaza na xeneral, a 7,82 puntos de la medaya de bronce de Florent Amodio. Nel programa llibre, Ten llogró un triple axel llimpiu. Al quedar 4ᵘ na primera competición, Ten entró na llucha pola posible clasificación pa la final del Grand Prix Junior. Un mes más tarde, Ten participó na so segunda prueba JGP en Gómel, Bielorrusia. Nel programa curtiu, Ten llogró cuatro triples, incluíu un triple axel, pa ganar el programa curtiu con un marxe de victoria de 5,19 puntos sobrel segundu clasificáu Stanislav Kovalev. Nel programa llibre, Ten llogró seyes saltos triples pacabar 2ᵘ nesi segmentu de la competición a 3,88 puntos de Yang Chao. Ten ganó la competición con una diferencia de 4,60 puntos en total sobrel segundu, Yang. Al ganar esta competición, Ten convertióse al tiempu nel primer patinador de Kazakstán en llograr medaya nuna prueba de la ISU y en ganala. Dempués de la octava y última prueba del Grand Prix Junior, Ten llogró ser el primer patinador de Kazakstán en clasificase pa una final del Grand Prix Junior de la ISU, pa la que foil séptimu clasificáu.